Specialiųjų sąlygų 1 priedas

**ŽALIOJO VANDENILIO GAMYKLOS PROJEKTO STATYBOS**

**TECHNINĖS PRIEŽIŪROS PASLAUGŲ**

**TECHNINĖ SPECIFIKACIJA**

1. **BENDRA INFORMACIJA IR APIMTYS**
   1. **Pirkimo objektas**
      1. **Vilniaus miesto savivaldybės administracija** (toliau – **Užsakovas**), įgyvendindama Žaliojo vandenilio gamyklos „Kitų inžinerinių statinių ir kitų inžinerinių tinklų Elektrinės g. 2 Vilniaus m., Vilniaus sav. Naujos statybos bei rekonstravimo projektą*“* (toliau – **Projektas**), perka Projekto statybos techninės priežiūros paslaugas (toliau – **Paslaugos**). Projektiniai pasiūlymai pateikiami šios Techninės specifikacijos priede Nr. 1.
      2. Paslaugų tikslas – suteikti Užsakovui profesionalias statybos darbų kontrolės ir priežiūros paslaugas, vykdyti STR 1.06.01:2016 „Statybos darbai. Statinio statybos priežiūra“ (aktuali redakcija) numatytas statinio statybos techninio prižiūrėtojo pareigas, kad būtų sėkmingai įgyvendintas projektas pagal numatytas apimtis ir terminus bei užtikrinti, kad vykdomi ir atlikti darbai atitiktų Užsakovo poreikius, patvirtintą projektą, atitinkamų įstatymų, normatyvinių statybos techninių dokumentų bei kitų teisės aktų reikalavimus.
      3. Paslaugos turės būti suteikiamos statybos darbų vykdymo, jų paleidimo – derinimo, statinių perdavimo – priėmimo metu laikantis Lietuvos Respublikos statybos įstatymo ir statybos techninių reglamentų (aktuali redakcija) reikalavimų. Šiuo atžvilgiu statinio statybos techninės priežiūros paslaugas teiksiantis tiekėjas (toliau – Tiekėjas) turės vykdyti statinio statybos techninės priežiūros funkcijas, kaip numatyta šioje Techninėje specifikacijoje, Lietuvos Respublikos statybos įstatyme ir statybos techniniame reglamente STR 1.06.01:2016 „Statybos darbai. Statinio statybos priežiūra“ (aktuali redakcija).
      4. Tiekėjas privalo vadovautis visa projekto technine dokumentacija, teisės aktais, taip pat jų naujausiais pakeitimais ir papildymais. Tiekėjui privalomi ir visi sutarties vykdymo metu naujai priimti teisės aktai, jeigu jie susiję su šio projekto įgyvendinimu.
      5. Tiekėjas negali siūlyti Paslaugų, jei Paslaugos teikiamos iš Viešųjų pirkimų įstatymo 92 straipsnio 15 dalyje numatytame sąraše nurodytų valstybių ar teritorijų.
      6. Paslaugos yra faktiniai fiziniai vizitai statybos aikštelėje, kurie turi būti atliekami ne mažiau kaip 2 (du) kartus per 1 (vieną) savaitę. Užsakovas pagal Projekto rangos darbų suderintą grafiką, iš anksto Paslaugų teikėjui nurodys ateinančios savaitės vizitų poreikį.
      7. Planuojama techninės priežiūros paslaugų teikimo trukmė - 8 mėnesiai nuo Paslaugų pradžios, nurodytos 1.1.8 punkte. Užsakovas neįpareigotas išpirkti pilną Paslaugų trukmę, atsižvelgiant į tai, kad Projekto rangos darbai gali trukti trumpiau negu nurodyta, todėl Paslaugų trukmė gali keistis.
      8. Paslaugų pradžia - Užsakovas informuoja (el. paštu) Tiekėją apie Paslaugų teikimo pradžią.
      9. Paslaugų pabaiga laikoma statybos užbaigimo akto pasirašymo diena.
      10. Paruošiamieji ir baigiamieji veiksmai, kai faktiniai fiziniai darbai yra užbaigti atskirai nėra apskaičiuojami ir apmokami.
   2. **Objekto aprašymas**
      1. Paslaugų teikimo vieta (statybos objekto adresas) – *Elektrinės g. 2, Vilnius;*
      2. Statybos rūšis – *naujo statinio statyba ir rekonstravimas*;
      3. Statinio kategorija – *ypatingasis.*
   3. **Paslaugų apimtis**
      1. Paslaugų apimtį sudaro **bendroji ir specialioji statinio statybos techninė priežiūra**, kurios reikalavimai ir užduotys yra detalizuotos šioje Techninėje specifikacijoje, Lietuvos Respublikos statybos įstatyme ir statybos techniniame reglamente STR 1.06.01:2016 „Statybos darbai. Statinio statybos priežiūra“ (aktuali redakcija).
      2. Paslaugų teikimui Tiekėjas privalo sudaryti statinio statybos techninės priežiūros grupę iš bendrosios statinio statybos techninės priežiūros vadovo, specialiosios statybos techninės priežiūros vadovų ir pagalbinio personalo, kuris Tiekėjui reikalingas tinkamam sutartinių įsipareigojimų vykdymui. Visi Paslaugas teikiantys statinio statybos techninės priežiūros vadovai privalo būti kompetentingi ir teisės aktų nustatyta tvarka atestuoti pagal statybos darbų sritis, kurių statinio statybos techninei priežiūrai vadovauja. Visi statinio statybos techninės priežiūros vadovų paskyrimai ir keitimai atliekami Sutartyje nustatyta tvarka.
      3. Statinio statybos techninės priežiūros grupę Tiekėjas formuoja atsižvelgdamas į Projekto apimtį, vykdomus darbus ir atitinkamai į grupę paskirdamas reikiamos kompetencijos bei kvalifikacijos specialistus, kurie turi teisę prižiūrėti ir priimti vykdomus darbus.
      4. Techninis prižiūrėtojas privalo naudoti statinio informacinį modelį (BIM) vertindamas projektą, nes statinio projektavimui ir statybai taikomas BIM metodas pagal Lietuvos Respublikos teisės aktų reikalavimus. Prižiūrėtojas turi reguliariai tikrinti BIM modelio kokybę, informacijos tikslumą bei atitiktį projekto specifikacijoms, bei užtikrinti, kad modelyje esanti informacija atspindi faktinę statybos eigą. Techninis prižiūrėtojas privalo naudoti statinio informacinį modelį (BIM) vertindamas projektą, nes statinio projektavimui ir statybai taikomas BIM metodas pagal Lietuvos Respublikos teisės aktų reikalavimus. Prižiūrėtojas turi reguliariai tikrinti BIM modelio kokybę, informacijos tikslumą bei atitiktį projekto specifikacijoms, bei užtikrinti, kad modelyje esanti informacija atspindi faktinę statybos eigą.
2. **STATINIO STATYBOS TECHNINĖS PRIEŽIŪROS TVARKA**
   1. Pagal Sutartį Tiekėjas turės atlikti toliau detaliai išvardintas užduotis ir veiksmus, ieškodamas optimalių sprendimų ir, esant reikalui, atlikdamas – pagrįstai numatomas užduotis, kurios gali tapti būtinomis prielaidomis sėkmingam šios Sutarties vykdymui.
   2. Nurodytos užduotys vykdomos greta teisės aktuose numatytų statybos techninės priežiūros vadovų pareigų ir atsakomybių bei jas papildo.
   3. **Paruošiamieji veiksmai** 
      1. Tiekėjas turi paskirti statinio bendrosios statybos techninės priežiūros vadovą, kuris vadovautų statybos techninės priežiūros grupei, ir kitus specialiosios techninės priežiūros vadovus. Užsakovui ne vėliau kaip per 5 (penkias) darbo dienas nuo Pirkimo sutarties įsigaliojimo dienos turi būti pateiktas statinio techninės priežiūros vadovų sąrašas, kuriame turi būti nurodyti specialistų vardas, pavardė, kvalifikacijos atestato numeris, telefono numeris, el. pašto adresas ir Juridinis asmuo, kuriam atstovauja specialistas (Tiekėjas arba jo subrangovas).
      2. Statybos techninės priežiūros vadovai per 5 (penkias) darbo dienas nuo projekto dokumentacijos gavimo turi susipažinti su pateikta projekto dokumentacija ir jeigu reikalinga pateikti Užsakovui pastabas ir išvadas dėl galimų rizikų susijusių su projekto sprendiniais, poreikiu tikslinti konkrečius projekto sprendinius ir kitą svarbią informaciją susijusią su projekto sprendiniais. Apibendrintas išvadas Užsakovui teikia Tiekėjas arba statinio bendrosios statybos techninės priežiūros vadovas.
      3. Tiekėjas turi susipažinti su Rangovo pateiktu rangos darbų grafiku / programa per 3 (tris) darbo dienas nuo jo gavimo ir pateikti motyvuotas pastabas arba pritarimą.
      4. Tiekėjas ne vėliau negu iki pirmojo rangos darbų aktavimo pradžios privalo parengti ir suderinti su Užsakovu, atliktų statybos darbų ir suteiktų Paslaugų aktų, ataskaitų formas, pateikimo ir derinimo procedūras. Atliktų statybos darbų aktų formos ir pateikimo bei derinimo tvarka turi būti suderinta ir su Rangovu.
   4. **Statybos techninės priežiūros vykdymas / užduotys**
      1. Perduoti statinio statybos vadovui pagal aktą statybvietę bei joje esančių statinių, inžinerinių tinklų ir susisiekimo komunikacijų planą.
      2. Tiekėjas privalo paskirstyti statinio statybos bendrosios ir specialiosios techninės priežiūros funkcijas tarp jo vadovaujamoje grupėje dirbančių vadovų ir pagalbinio personalo jo paties patvirtintu dokumentu.
      3. Kontroliuoti, kad statybos darbai statybvietėje nebūtų pradėti kol Užsakovas per Lietuvos Respublikos statybos leidimų ir statybos valstybinės priežiūros informacinę sistemą „Infostatyba“ arba raštu Valstybinei teritorijų planavimo ir statybos inspekcijai prie Aplinkos ministerijos nepateikė informacijos apie numatomą statybos pradžią ir pasamdytą Rangovą, statinio projekto vykdymo priežiūros vadovą, statinio statybos vadovą, statinio statybos techninį prižiūrėtoją. Informuoti Užsakovą, kai iškyla poreikis šią informaciją atnaujinti.
      4. Patikrinti Rangovo pateiktą statybos darbų technologijos projektą bei kontroliuoti jo vykdymą.
      5. Kontroliuoti statybos leidimo, statinio projekto, statinio projektavimo sąlygų (tarp jų ir projektavimo sąlygų statybos laikotarpiui) galiojimo terminus, informuoti Užsakovą apie jų pratęsimo (pakeitimo) būtinumą ir, jam pavedus, – tuo rūpintis.
      6. Kontroliuoti, kad tinkamu laiku būtų susisiekiama su reikalingomis valdžios institucijomis, išduodančiomis būtinus patvirtinimus ir leidimus, kad nebūtų uždelsiami darbai.
      7. Kartą per savaitę organizuoti, vadovauti ir protokoluoti projekto šalių susitikimus ir pasitarimus statybvietėje arba nuotoliniu būdu. Užsakovas gali bet kuriuo metu perimti šias funkcijas iš Tiekėjo arba grąžinti atgal.
      8. Kontroliuoti, esant poreikiui dalyvauti, Rangovui rengiant sutarties ar kitų reikalingų dokumentų su gretimos žemės savininku (ar asmeniu, disponuojančiu žeme) dėl statybvietės laikino naudojimo statybos metu projektą.
      9. Kontroliuoti, kad esant poreikiui būtų parengti nustatyta tvarka (kartu su statinio statybos vadovu) paraiškas dėl sąlygų laikiniems (statybos laikotarpiui) statiniams už statybvietės ribų įrengti (laikiniems pastatams, keliams).
      10. Kontroliuoti, kad esant poreikiui būtų, o jeigu reikia, parengti (kartu su statinio statybos vadovu) paraišką dėl projektavimo sąlygų statybos laikotarpiui energijai, vandeniui tiekti, ryšių paslaugoms tenkinti ir pan. (jei tos sąlygos nebuvo nustatytos iki statinio projekto rengimo) ir kontroliuoti jų vykdymą.
      11. Kontroliuoti, kad visi statinio projekto pakeitimai būtų atlikti ir įforminti teisės aktų nustatyta tvarka, o, jei keičiami projektiniai sprendiniai, kuriems buvo atlikta projekto ekspertizė, informuoti Užsakovą, kad būtina atlikti statinio projekto papildomą ekspertizę.
      12. Nuolatos kontroliuoti, kaip Rangovas laikosi darbų grafiko, informuoti Užsakovą apie atsilikimą bei tiekti siūlymus atsilikimo nuo grafiko panaikinimui.
      13. Nedelsiant informuoti Užsakovą apie nenumatytus atvejus ar aplinkybes įtakojančias statybos darbų kainą ir terminus.
      14. Sužinojus, kad statinio projekto sprendiniai neatitinka faktiškų statybos sąlygų arba dėl kitų priežasčių negali būti realizuojami, kreiptis į Užsakovą, o, jam pavedus, – į statinio projektuotoją dėl projektinių sprendinių koregavimo.
      15. Organizuoti geodezinių koordinačių, reperių, raudonųjų linijų nužymėjimą ir įtvirtinimą statybvietėje, kartu su geodezijos tarnyba patikrinti, priimti ir įforminti aktais bei schemomis pastatų, priestatų, nutiestų inžinerinių tinklų ir susisiekimo komunikacijų geodezines nuotraukas.
      16. Kontroliuoti, kad Rangovas tinkamai ir laiku atliktų sumontuotų inžinerinių statinių geodezinius matavimus ir statybvietės suplanavimo bei tvarkymo darbų įvykdymo brėžinius; neleisti užpilti inžinerinių statinių tol, kol neužfiksuota jų tikroji padėtis, kontroliuoti, kad laiku ir pagal nustatytus reikalavimus būtų rengiama statybos atlikimo dokumentacija, sumontuotų inžinerinių statinių (iki jų užpylimo gruntu) ir statybvietės pasikeitimų geodezinė nuotrauka (užbaigus statybą).
      17. Tikrinti ir priimti paslėptus statybos darbus ir paslėptas statinio konstrukcijas, dalyvauti išbandant ir pripažįstant tinkamais naudoti inžinerinius tinklus, inžinerines sistemas, įrenginius, konstrukcijas, dalyvaujant specialiųjų statinio statybos techninių priežiūrų vadovams ir statinio projekto vykdymo priežiūros vadovui ir pasirašyti atitinkamus aktus.
      18. Atlikti paslėptų statybos darbų fotofiksaciją prieš juos uždengiant. Susisteminti paslėptų statybos darbų nuotraukas pagal su Užsakovu suderintą struktūrą ir perduoti jas Užsakovui.
      19. Rūpintis, kad laiku būtų įforminta juridinė, techninė, inžinerinių tinklų ir susisiekimo komunikacijų perkėlimo, želdinių bei aplinkos išsaugojimo dokumentacija, geodezinių ženklų apsauga.
      20. Tikrinti per visą statinio statybos laiką, kad statinys būtų statomas laikantis įstatymų, kitų teisės aktų, normatyvinių statybos techninių dokumentų, normatyvinių statinio saugos ir paskirties dokumentų, statinio projektavimo sąlygų, statybos leidimo reikalavimų, laiku būtų atliekami reikalingi matavimai ir bandymai.
      21. Kontroliuoti statybos metu naudojamų statybos produktų bei įrenginių kokybę ir neleisti jų naudoti, jeigu jie neatitinka statinio projekto, normatyvinių statybos techninių dokumentų, normatyvinių statinio saugos ir paskirties dokumentų reikalavimų, taip pat jei nepateikti statybos produktų kokybę patvirtinantys dokumentai. Jeigu Rangovo siūlomo statybos produkto techniniai reikalavimai projekto techninėse specifikacijose nenurodyti, Tiekėjas privalo informuoti Užsakovą ir nurodyti Rangovui naudoti tik kokybiškus, reikiamą paskirtį atitinkančius statybos produktus ir jų naudojimą iš anksto suderinti su Užsakovu ir Tiekėju.
      22. Tikrinti į aikštelę pristatytas medžiagas bei įrenginius ir, jeigu reikia, stebėti ir inicijuoti darbams naudojamų medžiagų ir įrenginių bandymus ir patikrinimus projekto techninių specifikacijų atitikimui. Jeigu reikia inicijuoti bandymus atliekamus Rangovo dirbtuvėse.
      23. Kontroliuoti, kad įranga būtų montuojama pagal gamintojo instrukcijas.
      24. Kontroliuoti medžiagų ir įrenginių pristatymą ir saugų sandėliavimą.
      25. Informuoti Užsakovą apie atliktus statybos darbus, kurie neatitinka statinio projekto ir statinio normatyvinės kokybės reikalavimų.
      26. Dalyvauti viešojo administravimo subjektų, atliekančių statybos valstybinę priežiūrą, atliekamuose statinio statybos patikrinimuose.
      27. Dalyvauti, jeigu reikia, įvertinant statinio techninę būklę statinio ekspertizės metu, taip pat sustabdant ir atnaujinant (po sustabdymo) statybos darbus.
      28. Pranešti viešojo administravimo subjektui, atliekančiam statybos valstybinę priežiūrą apie avarinę prižiūrimos statybos būklę arba įvykusią avariją (nesvarbu, ar apie tai pranešė statinio statybos vadovas).
      29. Jeigu reikia, kartu su statinio statybos vadovu atitinkamose institucijose derinti potencialiai pavojingų įrenginių išbandymo ir registravimo klausimus.
      30. Prižiūrėti, kad Rangovas laikytųsi ir vykdytų darbų saugos, higienos ir aplinkosaugos reikalavimus.
      31. Kontroliuoti, kad nuolat būtų pildomas Statybos darbų žurnalas ir būtų vykdomi jame įrašyti statinio statybos techninės priežiūros, statinio projekto vykdymo priežiūros, viešojo administravimo subjektų atliekančių statybos valstybinę priežiūrą reikalavimai bei statinio saugos ir paskirties reikalavimų valstybinės priežiūros institucijų reikalavimai būtų įvykdyti nustatytais terminais.
      32. Tikrinti, kad atliktų statybos darbų dokumentuose nurodyti darbų kiekiai atitiktų faktiškuosius ir, jei reikia, organizuoti tų kiekių nustatymą apmatuojant, reikalauti, kad statybos specialiųjų darbų aktus pasirašytų specialiųjų statinio statybos techninių priežiūrų vadovai. Informuoti raštu Užsakovą, jei statybos darbų atlikimo dokumentuose nurodyti kiekiai neatitinka faktiškųjų arba kai jų nepatvirtino specialiosios statinio statybos techninės priežiūros vadovai, ir atlikti tolimesnius veiksmus pagal Užsakovo nurodymus.
      33. Tikrinti Rangovo teikiamus dokumentus – atliktų darbų aktus mokėjimui gauti. Raštu patvirtinti, kad Rangovo teikiamuose atliktų statybos darbų dokumentuose nurodyti darbai yra atlikti tinkamai, atitinka rangos sutartį, statinio projekto ir statinio normatyvinės kokybės reikalavimus.
      34. Tiekėjas, patvirtindamas Rangovo pateiktus atliktų darbų aktus, prisiima atsakomybę, kad nupirktos medžiagos ir įrenginiai, įvykdyti statybos ir montavimo darbai atitinka projekto techninių specifikacijų reikalavimus ir faktinius atliktų darbų kiekius.
      35. Vertinti Rangovo teikiamus pasiūlymus dėl rangos darbų ir projekto sprendinių pakeitimų, teikti išvadas dėl darbų atlikimo būtinumo siekiant tinkamai ir laiku užbaigti rangos darbus bei pakeitimų įtaką tolimesnių statybos darbų vykdymui pagal projektą. Derinti ir tvirtinti Rangovo rengiamus pakeitimo aktus skirtus papildomų, keičiamų arba atsisakomų darbų pakeitimų įforminimui arba motyvuotai atsisakyti juos tvirtinti.
      36. Peržiūrėti Rangovo pateikiamas eksploatacijos ir priežiūros instrukcijas, užtikrinant, kad Rangovas suteiktų visą darbui su įrengimais, bei jų eksploatavimu susijusią informaciją bei apmokymus.
      37. Kontroliuoti ir tikrinti Rangovo atliktų darbų išpildomąją dokumentaciją, jos kokybę, apimtį ir pateikimą. Parengti detalų statybos užbaigimo dokumentų sąrašą, kurį turi apimti projekto dokumentacija, išpildomoji dokumentacija, statybos užbaigimo komisijoms privalomų pateikti dokumentų sąrašą, statinių, įrenginių naudojimo ir eksploatacijos dokumentų sąrašą ir kitų Rangovo dokumentų sąrašą. Kontroliuoti šių dokumentų surinkimą ir pateikimą Užsakovui ir kitiems suinteresuotiems asmenims.
      38. Organizuoti ir kartu su Užsakovu atlikti atliktų statybos darbų patikrinimą ir sudaryti defektų nustatymo aktą bei defektų ištaisymo patikrinimą prieš Galutinio darbų perdavimo – priėmimo akto sudarymą. Paruošti Galutinį darbų perdavimo-priėmimo aktą statybos techninių reglamentų nustatyta tvarka, dalyvauti statinio statybos užbaigimo procedūrose teikti paaiškinimus ir atsakymus statybos užbaigimo komisijai.
   5. **Baigiamieji veiksmai**
      1. Kartu su Rangovu rengti ir tvirtinti statinio statybos užbaigimo dokumentus ir dalyvauti visose užbaigimo procedūrose iki deklaracijos apie statybos užbaigimą arba statybos užbaigimo akto pasirašymo.
   6. **Paslaugų rezultatai ir ataskaitos** 
      1. Paslaugų teikimo rezultatų apžvalgai ir įvertinimui Tiekėjas turi teikti Galutinę ataskaitą.
      2. Galutinė ataskaita – pateikiama per 15 (penkiolika) kalendorinių dienų nuo deklaracijos apie statybos užbaigimą arba statybos užbaigimo akto pasirašymo. Šioje ataskaitoje glaustai aprašoma darbų ir jų priežiūros eiga, statybos darbų laiko grafiko palyginimas su planuotu bei atsiradusių nuokrypių priežastys, pateikiama informacija apie likusius rangovo įsipareigojimus Užsakovui dėl darbų atlikimo ir dokumentų pateikimo. Su ataskaita pateikiamas Užsakovo pateiktų statybos užbaigimo dokumentų sąrašas parengtas pagal 2.4.38. p. reikalavimus. Pateikus su Užsakovu suderintą ataskaitą gali būti teikiamas Galutinis paslaugų priėmimo–perdavimo aktas.
      3. Ataskaita parengiama lietuvių kalba ir pateikiama Užsakovui pasirašyta Tiekėjo elektronine forma.
3. **TIEKĖJO APRŪPINIMAS**
   1. Visos kitos išlaidos reikalingos Paslaugų teikimui, įskaitant bet neapsiribojant, išlaidas transportui, darbo priemonėms, kompiuterinei ir programinei įrangai reikalingai Paslaugų teikimui, individualios darbo saugos priemonėms tenka Tiekėjui.
   2. Tiekėjas turi turėti galimybę dokumentus pasirašyti originaliu saugiu elektroniniu parašu ADOC elektroninio dokumento formatu.

**PRIDEDAMA.**

Priedas Nr. 1. Projektiniai pasiūlymai.

*\_\_\_\_\_\_\_\_\_\_\_\_\_\_\_\_\_*